
Text rozhodnutia
Súd: Krajský súd Bratislava Spisová značka: 1CoZm/41/2011 Identifikačné číslo súdneho spisu: 1510206630 Dátum vydania rozhodnutia: 31. 01. 2012 Meno a priezvisko sudcu, VSÚ: JUDr. Danica Michalková ECLI: ECLI:SK:KSBA:2012:1510206630.1 Uznesenie Krajský súd v Bratislave v právnej veci navrhovateľa: VB LEASING SK, spol. s r.o., Košická č. 49, Bratislava, IČO: 31 378 528 proti odporcom: 1./ HA trans, s.r.o., 916 25 Brunovce č. 7, IČO: 36 288 861, 2./ R. F., nar. XX. XX. XXXX, bytom W. č. XXXX/X, J., o zaplatenie 2.756,46 Eur s prísl. a odmeny zo zmenky, o odvolaní odporcu v 2. rade proti uzneseniu Okresného súdu Bratislava V zo dňa 07. 10. 2010 č. k. 1Zm 118/2010-14 jednohlasne takto r o z h o d o l : Krajský súd uznesenie Okresného súdu Bratislava V zo dňa 07. 10. 2010 č. k. 1Zm 118/2010-14 p o t v r d z u j e . o d ô v o d n e n i e : Súd prvého stupňa napadnutým uznesením odmietol podľa ust. § 175 ods. 2 O.s.p. námietky podané odporcom v 2. rade proti zmenkovému platobnému rozkazu vydanému dňa 09. 07. 2010 pod č. k. 1Zm/118/2010-10 ako oneskorene podané. Uviedol, že odporca v 2. rade prevzal zmenkový platobný rozkaz osobne dňa 09. 08. 2010 a zákonná trojdňová lehota na podanie námietok uplynula dňa 12. 08. 2010 (štvrtok) a námietky boli osobne podané na súd prvého stupňa dňa 13. 08. 2010. Proti tomuto uzneseniu podal v zákonnej lehote odvolanie odporca v 2. rade a uviedol, že námietky chcel na súde prvého stupňa podať v lehote 3 dní, avšak na súd sa dostavil po skončení pracovnej doby súdu, preto ich podal až nasledujúci deň. Poukázal, že uvedená lehota 3 dní je veľmi krátka a z dôvodu jeho odcestovania bola námietka podaná oneskorene. Oznámil, že bude kontaktovať navrhovateľa a žiadať o splátkový kalendár. K odvolaniu odporcu v 2. rade s písomne vyjadril navrhovateľ a navrhol uznesenie súdu prvého stupňa potvrdiť. Krajský súd ako súd odvolací (ust. § 10 ods. 1 O.s.p.) prejednal vec podľa § 214 ods. 2 O.s.p. bez nariadenia pojednávania, preskúmal uznesenie súdu prvého stupňa podľa § 212 ods. 1 O.s.p. a dospel k záveru, že uznesenie súdu prvého stupňa je vecne správne. Z obsahu spisu vyplýva, že námietky boli odporcom podané po uplynutí zákonnej 3 - dňovej lehoty určenej v ust. § 175 ods. 1 O.s.p. tak ako konštatoval súd prvého stupňa v napadnutom uznesení. Vzhľadom na dôvody odvolania, v ktorom odporca v 2. rade uviedol dôvody zmeškania lehoty na podanie námietok, súd prvého stupňa ho výzvou zo dňa 26. 08. 2011 vyzval, aby spresnil v lehote 15 dní od doručenia výzvy, či sa v odvolaní domáha aj odpustenia zmeškania lehoty na podanie námietok. Uvedenú výzvu odporca v 2. rade prevzal osobne dňa 20. 09. 2011 a žiadnym spôsobom na ňu nereagoval. Podľa ust. § 175 ods. 1 O.s.p. ak navrhovateľ predloží v prvopise zmenku alebo šek, o pravosti ktorých niet dôvodu pochybovať, a ďalšie listiny potrebné na uplatnenie práva, súd vydá na jeho návrh zmenkový platobný rozkaz alebo šekový platobný rozkaz, v ktorom odporcovi uloží, aby do troch dní zaplatil požadovanú sumu a uhradil trovy konania alebo aby v tej istej lehote podal námietky, v ktorých musí uviesť všetko, čo proti zmenkovému platobnému rozkazu alebo šekovému platobnému rozkazu namieta. Zmenkový platobný rozkaz alebo šekový platobný rozkaz sa musí doručiť do vlastných rúk odporcu. Správne súd prvého stupňa odmietol námietky podané odporcom v 2. rade ako podané po uplynutí zákonnej lehoty a odvolací súd podľa ust. § 219 ods. 1 O.s.p. uznesenie súdu prvého stupňa ako vecne správne potvrdil a podľa ods. 2 cit. ustanovenia sa stotožňuje s odôvodnením napadnutého uznesenia. Poučenie: Proti tomuto uzneseniu odvolanie nie je prípustné.

